ፓርቲዎች የመንግስት መገናኛ ብዙሃንን በእኩልነት እንዲጠቀሙ በማድረግ ኢትዮጵያ ብቸኛ አገር ናት – ምርጫ ቦርድ
ቦርዱ በ2007 ዓ.ም በሚካሄደው አምስተኛ ዙር ጠቅላላ ምርጫ ከሚወዳደሩ አገር ዓቀፍ የፖለቲካ ፓርቲዎች ጋር በመንግስት መገናኛ ብዙሃን የጊዜ አጠቃቀም ድልድል ላይ ዛሬ ውይይት አካሄዷል።የቦርዱ ዋና ሰብሳቢ ፕሮፌሰር መርጋ በቃና በውይይቱ ወቅት እንዳሉት ድልድሉ ዓለም ዓቀፍ ተሞክሮን መሰረት ባደረገ መልኩ የተዘጋጀ ሲሆን ሁሉም ተወዳዳሪ የፖለቲካ ፓርቲዎች በመንግስት መገናኛ ብዙሃን በእኩልነት እንዲጠቀሙ በማድረግ ግን ኢትዮጵያ ብቸኛዋ አገር ነች ብለዋል።ድልድሉ የ2002 ዓ.ም የምርጫ ሰዓት ድልድል ተሞክሮን በመውሰድ የተዘጋጀ ሲሆን በፓርላማ ውስጥ ባለው የመቀመጫ ብዛት 55 በመቶ፣ ለሁሉም ፖለቲካ ፓርቲዎች ዕኩል 25 በመቶ፣ ፓርቲዎቹ ባቀረቧቸው ዕጩዎች ብዛት 20 በመቶ እና ዕጩ ሴቶችን በማሳተፍ 5 በመቶ እንደሚሆን አስረድተዋል። ድልድሉ የክርክር ጊዜን እንደማይጨምር ተናግረዋል።የውይይቱ ተሳታፊ የነበሩ የፖለቲካ ፓርቲዎች በድልድሉ መግባባት ላይ ቢደርሱም  በፓርላማ መቀመጫ ብዛት የተመለከተው አሃዝ ላይ ገዢው ፓርቲ አብዛኛውን የፓርላማ መቀመጫዎችን በመያዙ አሃዙ ፍትሐዊ አይደለም ብለዋል።በተጨማሪም ገዢው ፓርቲ የመንግስትን ሚዲያ በስፋት እየተጠቀመበት በመሆኑ 55 በመቶ የሚለው አሃዝ ይሻሻል የሚሉ ማስረጃዎችንም ተሳታፊዎቹ አቅርበዋል።ከተሳታፊዎች የተነሳውን ቅሬታ አስመልክተው የቦርዱ ሰብሳቢ ሲናገሩ “የዓለም አቀፉን የምርጫ የአየር ሰዓት አጠቃቀም መነሻ ብናደርግ ገዢው ፓርቲ ከ80 እስከ 90 በመቶ ያለውን የአየር ሰዓት ይሸፍናል፤ እኛ ግን የሀገራችንን ተጨባጭ ሁኔታ ከግንዛቤ ውስጥ በማስገባት ወደ 55 በመቶ ልናወርደው ችለናል” ብለዋል።ፕሮፌሰሩ አክለውም “ በምርጫ ደንቡ መሰረት ፓርቲዎች ከተፈቀደላቸው የቅስቀሳ ጊዜ ውጪ የምርጫ ቅስቀሳ እንዳያካሂዱ ክትትል እናደርጋለን። ገዢው ፓርቲ ያከናወናቸውን የልማት ተግባራት ለሕብረተሰቡ የማሳወቅ ኃላፊነት ስላለበት እንደ ምርጫ ቅስቀሳ አንመለከተውም” ሲሉ ምላሽ ሰጥተዋል።የኢትዮጵያ ብሮድካስት ባለስልጣን ዋና ዳይሬክተር አቶ ዘርዓይ አሰግዶም በበኩላቸው በባለስልጣኑ አንቀፅ 43 መሰረት በምርጫ ላይ የሚሳተፉ ሁሉም የፖለቲካ ፓርቲዎች በነፃ የምረጡኝ ቅስቀሳ እንዲያከናውኑ መደንገጉን አስታውሰው፣ የአየር ሰዓት ድልድሉ በኮምፒውተር በመታገዘ እጣ እደሚወጣና የቅስቀሳ ሰዓቱም በዕጣው መሰረት እንደሚከናወን ገልፀዋል። ቅስቀሳው ከዜና እወጃ ሰዓታት በመቀጠል እንደሚሰራጭም አቶ ዘርዓይ አስረድተዋል።ዋና ዳይሬክተሩ አያይዘውም በተቻለ መጠን ከአማርኛ በተጨማሪ በሌሎች ቋንቋዎች የምርጫ ቅስቀሳውን ለማስተላለፍ ዝግጅት እየተደረገ መሆኑን አስረድተዋል።በውይይቱ ላይ እንደተገለፀው በ2002ቱ ጠቅላላ ምርጫ የተሳተፉት ሁሉም ፓርቲዎች  በሬዲዮ 53.3 በመቶ፣ በቴሌቪዢን 65 በመቶ  እንዲሁም በጋዜጣ 42 በመቶ ብቻ የሚሆነውን ለቅስቀሳ እንደተጠቀሙበት ታውቋል።ምርጫ ቦርድ በውይይት የቀረቡትን ሀሳቦች በማጠናቀር በቅርቡ የቅስቀሳ ሰዓት ድልድሉን ይፋ እንደሚያደርግና በተያዘለት ዕቅድ መሰረትም የምረጡኝ ቅስቀሳው የካቲት 7 እንደሚጀመር ይጠበቃል።በምርጫ ቅስቀሳው ወቅት ሁሉም የፖለቲካ ፓርቲዎች ከአልተገባ የውዥንብር ቅስቀሳዎች በመቆጠብና የምርጫ ደንቡን በማክበር የአየር ሰዓቱን በአግባቡ እንዲጠቀሙ ቦርዱ ጥሪውን አቅርቧል። 